U วิ่งแรง 4% หลังเพิ่มทุนฉลุย! รับเงิน 1.57 หมื่นลบ.ลุยชำระหนี้-ลงทุนโครงการใหม่
ราคาหุ้น U ปรับตัวขึ้นกว่า 4% หลังเพิ่มทุนฉลุย! รับเงิน 1.57 หมื่นลบ. เดินหน้าใช้เงินเพิ่มทุนชำระหนี้-ลงทุนโครงการใหม่-หนุนฐานะการเงินแกร่ง
ราคาหุ้น U ปรับตัวขึ้นกว่า 4% หลังเพิ่มทุนฉลุย! รับเงิน 1.57 หมื่นลบ. เดินหน้าใช้เงินเพิ่มทุนชำระหนี้-ลงทุนโครงการใหม่-หนุนฐานะการเงินแกร่ง
27 พ.ค. 2564

ผู้สื่อข่าวรายงานว่า ราคาหุ้นบริษัท ยู ซิตี้ จำกัด (มหาชน) หรือ U วันที่ 27 พ.ค.2564 ล่าสุด ณ เวลา 10.37 น. อยู่ที่ระดับ 0.97 บาท ปรับตัวขึ้น 0.04 บาท หรือ 4.30% ด้วยมูลค่าการซื้อขาย 97.36 ล้านบาท
ทั้งนี้ราคาหุ้น U ปรับตัวขึ้นอย่างมีนัยสำคัญ หลังจากบริษัทได้ทำการเพิ่มทุนเสร็จสิ้นในระหว่างวันที่ 12-21 พ.ค.ที่ผ่านมา โดยผู้ถือหุ้นได้ให้การสนับสนุนเพิ่มทุนเป็นเงินรวม 1.57 หมื่นล้านบาท ซึ่งจะส่งผลให้ฐานะการเงินของบริษัทดีขึ้น อีกทั้งสามารถนำไปใช้ในการลงทุนโครงการต่างๆ
โดย นางสาวสรญา เสฐียรโกเศศ รักษาการประธานเจ้าหน้าที่บริหาร และประธานเจ้าหน้าที่สายงาน U กล่าวว่า  การเพิ่มทุนของบริษัทฯ ได้รับการตอบรับเป็นอย่างดีจากจำนวนการจองซื้อหุ้นทั้งหมด 2.25 หมื่นล้านหุ้นที่เปิดให้ดำเนินการในระหว่างวันที่ 12-21 พ.ค.ที่ผ่านมา โดยผู้ถือหุ้นได้ให้การสนับสนุนเพิ่มทุนเป็นเงินรวม 1.57 หมื่นล้านบาท สะท้อนให้เห็นถึงความเชื่อมั่นว่าบริษัทจะสามารถผ่านพ้นวิกฤติของการแพร่ระบาดของเชื้อไวรัสโคโรนา 2019 (COVID-19) ไปได้
สำหรับธุรกิจหลักของยูซิตี้ ได้แก่ ธุรกิจโรงแรมและการบริการ โดยปัจจุบันบริษัทฯ มีโรงแรมทั้งหมด 51 แห่ง รวม 8,978 ห้อง พร้อมจะได้รับประโยชน์จากการฟื้นตัวของธุรกิจท่องเที่ยว ดังที่ Brian Chesky ประธานกรรมการบริหารของ Airbnb กล่าวไว้ว่า “การฟื้นตัวของธุรกิจท่องเที่ยวในครั้งนี้จะเป็นการฟื้นตัวแห่งศตวรรษ” อีกทั้งการที่ประเทศต่างๆ เริ่มทยอยเปิดรับนักท่องเที่ยว โดยมีนักท่องเที่ยวที่ใจจดใจจ่อที่จะกลับมาเดินทาง หลังจากที่มีการจำกัดการเดินทางนานกว่าหนึ่งปี
ทั้งนี้ เงินที่ได้รับจากการเพิ่มทุนจะถูกนำไปใช้ในการชำระหนี้และลงทุนในโครงการที่มีศักยภาพ ซึ่งจะช่วยเพิ่มความสามารถในการทำกำไรต่อไปในอนาคต โดยเงินจากการเพิ่มทุนนี้เป็นส่วนที่เพิ่มจากเงินที่บริษัทฯ จะได้รับจากการขายสินทรัพย์ที่ไม่ใช่ธุรกิจหลักมูลค่ากว่า 4.4 พันล้านบาท ซึ่งโดยรวมคาดว่าจะทำให้อัตราหนี้สินต่อทุนลดลงเหลือเพียงประมาณ 0.1 เท่า
ด้านฐานะทางการเงินของยูซิตี้ในขณะนี้ มีความแข็งแกร่งอย่างมากหลังจากการเพิ่มทุน และการขายโรงแรมภายใต้สัญญาเช่าที่สร้างผลตอบแทนต่ำ รวมถึงทรัพย์สินที่ไม่ก่อให้เกิดรายได้อื่นๆ โดยโรงแรมที่เหลืออยู่ล้วนเป็นโรงแรมที่มีศักยภาพในการรองรับนักท่องเที่ยวที่จะกลับมาเดินทางอีกครั้ง สำหรับความคืบหน้าในการฉีดวัคซีนของสหภาพยุโรป คาดว่าจะเกินร้อยละ 50 ของประชากรภายในเดือนมิถุนายนและจะมีภูมิคุ้มกันอย่างทั่วถึงภายในฤดูร้อนนี้ ซึ่งขณะนี้ประเทศต่างๆ อยู่ระหว่างการผ่อนปรนข้อจำกัดในการเดินทาง
ขณะที่หุ้น U ขณะนี้ยัง Underperform โดยมีราคาตลาดของหุ้นต่อมูลค่าทางบัญชีต่อหุ้น (Price to Book Value) อยู่ 0.38 เท่า ซึ่งต่ำสุดเมื่อเทียบกับหุ้นในกลุ่มอสังหาริมทรัพย์ ยูซิตี้ มีผู้ถือหุ้นรายใหญ่คือ กลุ่มบริษัทบีทีเอส ซึ่งเป็นหนึ่งในผู้ถือหุ้นรายใหญ่ของโครงการสนามบินอู่ตะเภา และเมืองการบินภาคตะวันออก หนึ่งในโครงการพัฒนาอสังหาริมทรัพย์ที่ใหญ่ที่สุดในภาคตะวันออกของประเทศไทย